Up-247/97
Natisni
Opravilna št.:
Up-247/97
Datum odločitve:
26. 11. 1997
ECLI:
ECLI:SI:USRS:1997:Up.247.97
Akt:
Ustavna pritožba G. P. zoper sklep Komisije za stanovanjsko gospodarstvo Občine Tržič, št. 362-16/96-05 z dne 29.1.1997
Izrek:
Ustavna pritožba G. P. zoper sklep Komisije za stanovanjsko gospodarstvo Občine Tržič se zavrže.
Evidenčni stavek:
Ustavno sodišče je zavrglo nepopolno ustavno pritožbo, ker je pritožnica kljub opozorilu na posledice v roku ni dopolnila.
Geslo:
Ustavna pritožba, nepopolna vloga, njena nedopolnitev v določenem roku.
Pravna podlaga:
Stanovanjski zakon (SZ), 128. čl.

Zakon o Ustavnem sodišču (ZUstS), 51., 52., 53., 54., 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
29. 7. 1997
Vrsta odločitve:
sklep
Vrsta rešitve:
zavrženje
Dokument:
US18639
Up-247/97
26. 11.1997
S K L E P
Ustavno sodišče je v postopku za preizkus ustavne pritožbe G. P. iz T., ki jo zastopa M. M., odvetnica v Š. L. na seji senata dne 26. novembra 1997
s k l e n i l o :
Ustavna pritožba G. P. zoper sklep Komisije za stanovanjsko gospodarstvo Občine Tržič, št. 362-16/96-05 z dne 29.1.1997 se zavrže.
O b r a z l o ž i t e v
1. Pritožnica v ustavni pritožbi navaja, da je kot imetnica stanovanjske pravice na stanovanju št. 9, v drugem nadstropju stanovanjske hiše K. 7 v T. zahtevala odkup tega stanovanja pod ugodnimi pogoji Stanovanjskega zakona (Uradni list RS, št. 18/91-I, 19/91-I, 9/94 - odl. US, 21/94 in 23/96 - v nadaljevanju: SZ) od zavezanca za prodajo Občine Tržič. Prodaja je bila najprej zavrnjena, ker je bilo to stanovanje predmet denacionalizacijskega postopka. Pritožnica zatrjuje, da o tem, da je bil denacionalizacijski postopek zanjo ugodno končan, ni bila pravočasno obveščena, ko pa je bila končno s tem seznanjena in je ponovno zahtevala odkup stanovanja, ji je Občina Tržič tudi z izpodbijanim sklepom zahtevo za prodajo zavrnila. Ob tem je pritožnica iskala tudi mnenja raznih institucij in organov. Meni, da je bila njena zahteva, če se upošteva, kdaj je izvedela za končanje denacionalizacijskega postopka, pravočasna. Občina Tržič naj bi ji kršila človekove pravice in svoboščine, saj je najprej ni obvestila o končanem denacionalizacijskem postopku, po tem pa naj bi ji zahtevo za odkup stanovanja neupravičeno zavrnila. Predlaga, da Ustavno sodišče odloči, da ji je Občina Tržič dolžna prodati sporno stanovanje pod ugodnimi pogoji SZ.
2. Vložena ustavna pritožba je nepopolna. SZ za varstvo pravice do nakupa stanovanja pod ugodnimi pogoji tega zakona predvideva sodno varstvo v pravdnem postopku (tretji in četrti odstavek 128. člen SZ). Po prvem odstavku 51. člena Zakona o Ustavnem sodišču (Uradni list RS št 15/94 - v nadaljevanju:
ZUstS) je ustavno pritožbo mogoče vložiti šele, ko so izčrpana vsa pravna sredstva. Iz ustavne pritožbe ni razvidno, da bi pritožnica glede svoje zatrjevane pravice po SZ izčrpala sodno varstvo (vložila tožbo in za tem izčrpala pravna sredstva v zadevi) in ali je ustavna pritožba v primeru izčrpanja pravnih sredstev pravočasna (prvi odstavek 52. člena ZUstS), ni pa tudi navedeno, katere človekove pravice in svoboščine naj bi bile pritožnici kršene (prvi odstavek 53. člena ZUstS). Zato je Ustavno sodišče pritožnico po drugem odstavku 54. člena ZUstS pozvalo, da ustavno pritožbo dopolni ter pošlje tudi ustrezne listine (kopijo tožbe ter kopije vseh sodnih odločb v zadevi) ter jo opozorilo na posledice, kolikor ustavne pritožbe ne bi pravočasno ustrezno dopolnila.
3. Ustavna pritožba kljub opozorilu na posledice v danem roku ni bila dopolnjena. Zato je ni mogoče preizkusiti in jo je bilo potrebno zavreči.
4. Senat Ustavnega sodišča je sprejel ta sklep na podlagi 4. alinee prvega odstavka 55. člena ZUstS v sestavi: predsednik senata mag. Janez Snoj in sodnika dr. Lojze Ude ter Franc Testen.
Predsednik senata
mag. Janez Snoj